Norsunpäinen Ganesha-jumala (Da Nang, Vietnam)
**Hindunationalismi** on pääasiassa Intiassa vaikuttava yhteiskunnallinen ja poliittinen ajattelutapa, joka perustuu hindulaisuuden henkisiin ja kulttuurisiin perinteisiin. Ajatussuunta tuli ajankohtaiseksi, kun Intiassa heräsi pyrkimys itsenäiseen valtioon ja siirtomaavallan kyseenalaistamiseen.

Hindunationalismi Intiassa
--------------------------

Hindunationalismin päävihollinen on itsenäistymisen jälkeen ollut islam. Hindujen ja muslimien ristiriidat johtivat muslimivaltio Pakistanin perustamiseen vuonna 1947. Ristiriidat kärjistyivät uudelleen vuonna 1992 kun hindumellakoijat hävittivät 1500-luvulla rakennetun Babri -moskeijan. Mellakoissa kuoli 2000 ihmistä. Moskeijan paikalla avattiin valtava hindutemppeli vuonna 2024.

Intian politiikassa hindunationalismia edustaa keskustaoikeistolainen valtapuolue Intian kansanpuolue (BJP), ja maan pääministeri on kesäkuusta 2014 ollut BJP:n autoritaarinen äärihindu Narendra Modi. Intian vähemmistöryhmät, kuten muslimit ja kristityt suhtautuvat puolueeseen epäluuloisesti, sillä sen taustavoimissa on ääriajattelua edustavia ryhmiä. Hindunationalistien pyrkimyksenä on islamin aseman heikentäminen. Taustalla on Intian historian vaiheet, jolloin aluetta hallitsivat muslimidynastiat. Nykyisin väestöstä on muslimeja 14 prosenttia, 180 miljoonaa.

Hindunationalismi muualla
-------------------------

Myös Nepalissa esiintyy hindunationalistista liikehdintää vaikkakin vähemmän kuin Intiassa. Nepal oli pitkään maailman ainoa valtio, jossa hindulaisuus oli virallinen valtionuskonto, kunnes tämä asema lakkautettiin 2000-luvun ensimmäisellä vuosikymmenellä. Paikallisten hindunationalististen puolueiden vaikutusvalta maan parlamentissa on erittäin vähäistä vuonna 2019.

Yhdysvalloissa hindunationalismin juuret ylettävät 1970-luvulle jolloin Vishva Hindu Parishad -järjestö aloitti toiminnan maassa. Amerikanintialaisten yhteisöjen keskuudessa vaikuttaa Rashtriya Swayamsevak Sangh -järjestön ulkomaanosasto, joka on maailman kolmanneksi suurin Intian ja Nepalin vastaavien jälkeen.

Sisältöjä
---------

Hindunationalismin eräänä piirteenä on ollut modernien tieteellisten keksintöjen lukeminen muinaisten intialaisten ansioksi. Pääministerinä Modi on ylistänyt muinaisen lääketieteen saavutuksia: Intiassa tunnettiin jo tuhansia vuosia sitten plastiikkakirurgia, sillä Ganesha-jumalalla on elefantin pää ja ihmisen ruumis. Lopputulos ei voinut syntyä ilman kehittynyttä plastiikkakirurgiaa. Modi myös katsoo, että Rama-jumala oli ensimmäinen, joka lensi lentokoneella. Hindunationalistien näkemykset muistuttavat islamilaista ijaz-kirjallisuutta, jossa moderneja keksintöjä löydetään Koraanista.

Katso myös
----------

* Intian muslimivalloitus

Lähteet
-------

* Lapidus, Ira M.: *A History of Islamic Societies. 3rd. Edition*. Cambridge University Press, 2022. ISBN 978-0-521-73297-0.

### Viitteet

1. ↑  Lapidus 2022, s. 716–721
2. ↑  Lapintie, Lassi: Hindu­nationalistit juhlivat suurinta voittoaan – 30 vuotta sitten tuhotun moskeijan paikalle nousi jättiläis­temppeli *Helsingin Sanomat*.  20.1.2024. Viitattu 20.1.2024.
3. ↑  Katri Merikallio: Intian pääministeriksi nousemassa autoritaarinen äärihindu Narenrda Modi *Suomen Kuvalehti*.  19/2014 9.5.2014. Viitattu 30.5.2015.  (Viite koskee Modin luonnehdintaa)
4. ↑  Tommi Nieminen: Naudan lihasta tuli laitonta.  *Helsingin Sanomat*, 30.5.2015, s. B1. Artikkelin verkkoversio. Viitattu 30.5.2015.
5. ↑  Gill, Peter: Indian Hindu Nationalism’s Nepali Cousin *The Diplomat*.  1.3.2019. Viitattu 10.9.2019.
6. ↑  Andersen, Walter K; Damle Shridhar D.: How the Hindu nationalist RSS woos Indian-Americans *qz.com*.  8.8.2018. Viitattu 10.9.2019.
7. ↑  Kulmanen, Juha: Intian pääministeri Modi ja hakaristin soturit *YLE*.  30.4.2015. Viitattu 2.9.2023.